पर सभनें कोला मर्‌हक्खेबाजे जां ब’रहूपिये न राजनीतज्ञ जां सियासतदान। उंदे नेह् सफल ते स्वभावक अभिनेता फिल्में, टैलीविजन जां मंच पर कम्म करने आह्‌ले अभिनेता बी खबरै नेईं होन। आखदे न जीवन इक मंच ऐ ते मनुक्ख इक अभिनेता। ते अभिनय जीने दी कला ऐ। इस गल्ला दा तत्त सभने कोला जादा राजनीती आह्‌ले समझदे न, ते अपने जीवन दे हर मोड़ पर इसदा प्रयोग करदे न। ओह् सिर्फ होई सकने आह्‌ली गल्ल गै नेईं करदे, सगुआं ओह् ते अनहोनी गी बी होनी बनाई ओड़दे न। शब्द उंदे आस्तै खड़ालीं न, ते जि’यां बच्चा उंदे प्रयोग करदे न। उंदी नजरी च शब्दें दे ओह् अर्थ नेईं होंदे जेह्‌ड़े आमलोक समझदे न, जां जेह्‌ड़े ओह् कड़ढना चांह्‌दे न, ते दुएं गी समझाना चांह्‌दे न। आम तौरै पर कुसै शब्द दे इक कोला जादा अर्थ बी होई सकदे न, पर ओह् अर्थ ते सन्दर्भ मताबक गै होंदे न। राजनीतज्ञ बी अपने-अपने सन्दर्भ बनाई लैंदे न, ते फ्ही शब्दें दे अर्थ बी सन्दर्भें मताबक कड्ढी लैंदे न। जाहिर ऐ जे एह् सन्दर्भ सभनें दी समझा नेईं आई सकदे। पर इसदे च राजनीतज्ञ दा केह् दोश ऐ ?एह् ते पाठकें जां श्रोताएं दी ना-समझी दा सबूत होई सकदा ऐ। राजनीतज्ञें नेह् मर्‌हक्खे लाए दे होंदे न जे आम लोक उंदा असली रूप-सुआतम पन्छानी गै नेईं सकदे, ते जे किश उ’नेंगी उपराह्‌ ले तौरै पर लब्भा दा होंदा ऐ, उसी गै सच्च मन्नी लैंदे न। इक बारी में राजनीतज्ञ दे किश शब्दें कोला प्रभावत होइयै उसदी तरीफ करन लगा। उसदे इक नजदीकी साथी ने मिगी आक्खेआ, ‘भाई साह्‌ब, इंदे मरहक्खे पर नेईं जाओ। लोकें दी बाह्-बाही लेई भाएं करन, पर जेकर ओह् इ’यां करन लगन, तां सभनें कोला पैह्‌ला उंदा अपना गै जलूस निकलग, की जे ओह् पैगें दे स्हाबें नेईं, बोतलें ते घड़े दे स्हाबें शराब पींदे न।’